Die Ereignisse im Gasthofe

Die Ereignisse im Gasthofe is a "komische Scenenreihe in 1 Akt, zusammengestellt von Johann Nestroy". Sie is aum 3. Mai 1842 aun an anzich'n Åb'nd im Theater an der Wien in Wean "„zum Vortheile des Institutes der barmherzigen Schwestern“" aufg'füahrt wuan. Da Text is nimma zum auffind'n.
Weaksg'schicht'.
Füa's Theater an der Wien is des Stückl ois dritta Teu von an Einakta-Åb'nd mit'n Vameak "„komische Szenenreihe in 1 Akt, zusammengestellt von Johann Nestroy“" auf'n Theatazedl aukündicht wua'n. De gaunze G'schicht håt "„zum Vortheile des Institutes der barmherzigen Schwestern“" ståttg'fund'n, heutz'tågs no imma ois "„Krankenhaus der Barmherzigen Schwestern in Gumpendorf“" bekaunnt. Aun dem Åb'nd woa'n vom Kaisahaus de Kaisamuada, zwaa Eazheazög' mit eahnare Söhn' und da Prinz vom Füascht'ntum Salerno, da Leopold von Neapel-Sizilien, auwes'nd.
Da Text is nimma aufz'find'n, aus'n Theatazedl kaunn ma sehg'n, dass da Nestroy in Bauanbuasch'n Dappl und in Diena Stock, da Alois Grois in Fuahmau Radschuh und in Impresario Quiriquaggio und da Wenzel Scholz in Oba Konrad g'spüit hau'm.
De aundan Einakta woa'n des Melodram "Der vier und zwanzigste Februar" vom Zacharias Werner (1768–1823), in dem da bekaunnte Hofschauspüla Carl von La Roche (1794–1884) mitg'måcht håt, des Liederspiel "Die weiblichen Drillinge" vom Karl von Holtei (1798–1880), dea wo aa söwa g'spüit håt, nåcha is in Nestroy sei Stückl kumma, 's End' woa'n zwaa Tableaux vivants (Lewendiche Büida), arrauntschiat vom akademisch'n Måla Johann Matthias Ranftl: "Die Brautwerbung" und "Der Improvisator".
Zeidungskritik.
Da Theatab'suach woa recht guat, des Echo woa'r owa ziemli untaschiedli. Posetiv san meist'ns nua da guate Zweck, de schauspülarisch'n Leistungan und de Auwes'nheit von de Mitgliada vom Kaisahaus eawähnt wua'n, de Inhoit von dene Stückl san gaunz vaschied'n beweat' g'wes'n.
"Der Sammler" håt aum 5. Mai 1842 (Nr. 72, S. 301) ziemli laung und brat g'schrieb'n, wobei owa b'sundas üwa de Leistung von de Schauspüla dazöht wua'n is:
 "„‚Die Ereignisse im Gasthofe‘ bestanden aus drei Scenen verschiedener Stücke, worin die drei komischen Hauptkräfte dieser Bühne, die HH. Nestroy, Scholz und Grois, Gelegenheit zur Auszeichnung fanden und sämmtlich reichliche Anerkennung erwarben. Ersterer wurde nach dem ergötzenden Vortrage seines Quodlibets wiederholt gerufen.“"
A recht posetive Kritik woa'r im "Sammler" vom gleich'n Tåg (Nr. 107, S. 428) zum les'n. "Der Humorist" vom Moritz Gottlieb Saphir håt a jede Kritik vamied'n, indem nua da wohltätiche Zweck genaunnt wua'n is. In da "Wiener Zeitschrift" is da Holtei g'lobt wua'n, de aundan Stückln – aa in Nestroy sei Weak – håt da Kritika stoak variss'n. De "Allgemeine Wiener Musikzeitung" håt de Auffüahrung im Groß'n und Gaunz'n ois duachaus guat g'lobt, und dabei in Holtei sei "Liederspiel" geg'n de "Lokalposse" ois qualetätsvolla aussag'stöit.
De "Wiener Theaterzeitung" vom Adolf Bäuerle håt aum 6. Mai (Nr. 108, S. 477 f.) dageg'n g'rad in Nestroy sei Stückl b'sundas g'lobt, wobei da Rezensent in Dichter ois den "„bei weitem talentvollste[n] Jünger der so berühmten Wiener komischen Volksbühne und in der Hauptsache jetzt ihr letzter Anker“" bezeichn't håt.